АҞӘА, ԥхынҷкәын 15- Sputnik. Аслан Бжьаниеи Урыстәыла атранспорт аминистр Витали Савельеви реиԥылараан ирылацәажәеит Аԥсни Урыстәылеи рыбжьара аҳаиртә еимадара аартреи, Владислав Арӡынба ихьӡ зху Аҟәатәи жәларбжьаратәи аҳаиртә баӷәаза аиҭашьақәыргылареи, Ԥсоу аӡиас ажәытә цҳа аремонти ирызку азҵаарақәа. Абри атәы аанацҳауеит ахада исаит.
Аԥсни Урыстәылеи рхадацәа абҵара 12 рзы реиԥылараан иалыршахеит Аԥсны аҳаиртә баӷәаза аиҭашьақәыргылара азҵаараҿ акахьы аицкылсра. Аслан Бжьаниа иҳәеит аҳаиртә баӷәаза аусура шалшо, аха уи азы Аԥсны аҭагылазаашьа маншәалақәа еиҿнакаар шакәу.Абҵара 18 рәы Росавиациа аделегациа Аԥсныҟа иааит Аҟәатәи аҳаиртә баӷәаза акапиталтә ремонт аҟаҵареи атехникатә ҭагылазаашьа ашьақәыргылареи рыҭҵааразы.
Аслан Бжьаниеи Витали Савельеви аҳаиртә баӷәаза аҿиара аконцепциа иазааҭгыланы иалацәажәеит. Аԥсны ахада иҳәеит абаӷәаза аиҭашьақәыргылара ареспубликазы аҵак ду аманы ишыҟоу.
"Аҳаиртә баӷәаза аартра ҳтәылақәа еиҳагьы еизааигәанатәуеит", - иҳәеит Аслан Бжьаниа.
Аганқәа иара убасгьы иалацәажәеит Ԥсоу ажәытә цҳа аиҭашьақәыргылара азҵаара. Аремонт ашьҭахь иара ашьапыламҩатә хысырҭа аҳасабала ахархәара аиуеит.
Аганқәа еиқәшаҳаҭхеит еинырларц, 2021 шықәса хәажәкырамзазы имҩаԥгоу аусуразы аҳасабырбақәа еимырдарц.